Taitus 1:10-16.
Long Taitus 1:10-16 aposel Pol i mekim strongpela strongpela tok! Wanwan taim mi save mekim strongpela toktok, tasol tok aposel Pol i mekim em i strongpela strongpela moa na i winim strongpela tok mi mekim.
Na i gutpela long Pol i mekim ol strongpela strongpela tok olsem o nogat? Na i gutpela long Pol i skelim pasin bilong ol narapela manmeri, pasin bilong ol i gutpela o i nogut, o nogat? Na i gutpela long Pol i skelim bilip bilong ol narapela manmeri, ol i gat wanem kain bilip na ol i bilip trutru o bilip bilong ol i giaman, o nogat?
Long komyuniti bilong yumi ating yumi ken i tingim olsem, i no gutpela long yumi skelim ol narapela manmeri, na i no gutpela long yumi skelim bilip na lotu bilong ol narapela manmeri.
Na yumi save long pasin bilong ol sampela manmeri bilong ol sampela lotu. Ol i save daunim nating ol narapela manmeri bilong ol narapela lotu. Ol i save sutim tok nating long ol na semim ol. Na ol i save sutim giaman toktok na bagarapim ol. Ol i mekim olsem bilong strongim lotu bilong ol yet.
Em olsem na ating yumi lukim dispela kain pasin na yumi les tru long dispela samting na yumi surik long skelim ol narapela manmeri, na yumi surik long skelim bilip bilong ol narapela manmeri bilong ol narapela lotu. Pasin bilong ol sampela manmeri bilong ol sampela lotu em i no gutpela, na long dispela as yumi les long pasin bilong skelim ol narapela manmeri.
Na dispela pasin bilong ol sampela manmeri bilong ol sampela lotu em i no pasin manmeri bilong God i ken i mekim, na i rait long yumi i les long dispela pasin bilong ol. Tasol, yumi no ken i les long olgeta pasin bilong skelim wantaim. Nogat. Aposel Pol i save skelim pasin na bilip na lotu bilong ol narapela manmeri, na em i tokim Taitus long skelim pasin na bilip na lotu bilong ol narapela manmeri tu. Olsem wanem?
Pasin bilong skelim ol samting em i ken i stap samting bilong laip na dai bilong yumi.
Yumi mas save olsem, taim wanpela lotu i lusim trupela tok bilong God, taim ol i lusim tok i tokaut long God i kisim bek sinmanmeri long feitful wok bilong Jisas tasol, na ol i bihainim tok i tokaut long God i ken i kisim bek sinmanmeri long ol narapela samting (olsem Sabat, Lordsapa, baptais, gutpela pasin, na ol kainkain samting olsem), orait yumi mas klia olsem, ol i lus olgeta na taim ol i dai ol bai safa nogut tru oltaim oltaim.
Long dispela as aposel Pol i mekim strongpela tok long Taitus, bai Taitus i makim ol gutpela man bilong mekim wok pasta. Ol i mas mekim 3-pela samting (lukim Taitus 1:9)….
- ol i mas holim strong trupela tok aposel Pol i bin givim ol, na
- ol i mas skulim ol manmeri long trupela tok, na
- ol i mas sanap strong na krosim ol manmeri i egensim trupela tok.
Long lain 10 aposel Pol i skruim tok – ol i mas holim strong trupela tok, na ol i mas skulim ol manmeri long trupela tok, na ol i mas sanap strong na krosim ol manmeri i egensim trupela tok, long wanem, i gat ol planti prisa man i stap na….
- ol i no save harim tok bilong God, na
- ol i no gat save na ol i mekim tok nating tasol, na
- ol i save giamanim ol manmeri.
Na Pol i tok klia olsem, ol lain i save katim skin ol i stap kain lain olsem – ol i no save harim tok God i mekim, na ol i no gat save na ol i mekim tok nating tasol, na ol i save giamanim ol manmeri. Ol i save kisim ol toktok bilong Olpela Testamen na ol i yusim ol dispela toktok na giamanim ol manmeri. Ol i save tok olsem, “Sapos yu no katim skin, orait God i no inap kisim bek yu – God i save kisim bek sinmanmeri i katim skin – tru, Jisas i dai long sin bilong yu, tasol sapos yu no katim skin, orait God i no inap kisim bek yu.” Em olsem na, pasin bilong katim skin em i rot bilong ol – ol i tingim olsem God i kisim bek sinmanmeri long dispela rot.
Ol i no save harim tok bilong God. God i tok klia olsem, wanpela rot i stap tasol na dispela rot em i Jisas – God i save kisim bek sinmanmeri long feitful wok bilong Jisas long diwai kros tasol – God i no inap kisim bek wanpela sinmanmeri long narapela rot.
Na ol i no gat save na ol i tok nating tasol. Long tingting bilong ol yet ol i tingim olsem God i ken i kisim bek sinmanmeri long narapela rot olsem rot bilong katim skin. Em olsem na ating ol i tingim olsem save bilong ol i winim save bilong God na i winim save bilong Jisas.
Na taim ol i fosim dispela tisim bilong ol long ol manmeri bilong kongregesen, orait ol i giamanim ol na ol i bagarapim ol long giaman tisim bilong ol.
Long dispela as Pol i tokim Taitus na Taitus i mas stopim ol dispela kain prisa – ol i no ken i autim tok long ol sios bilong God – Taitus no ken i larim ol dispela prisa man i autim tok bilong ol long ol sios bilong God (lukim lain 11).
Na Taitus i mas stopim tok bilong ol bikos tok bilong ol i bagarapim ol wanwan femili. Ol i no tingting long lukautim ol manmeri bilong God. Nogat. Ol i tingting tasol long lukautim ol yet. Ol i tingting tasol long kisim biknem o kisim mani o mekim lotu bilong ol i kamap bikpela o sampela kain samting olsem.
Giaman tisim i save bagarapim manmeri i harim na bihainim.
Long dispela as Taitus i mas stopim ol dispela kain prisa. Em i mas skelim tok bilong ol prisa, na sapos tok bilong ol i no pas olgeta long trupela tok bilong God long feitful wok bilong Jisas, orait Taitus i mas stopim ol na ol i no ken i autim tok bilong ol moa. Dispela i bikpela samting tumas. Long wanem, giaman tok bilong ol i ken i bagarapim ol manmeri. Manmeri i bilipim na trastim na bihainim samting i no tru, orait ol bai lus olgeta na taim ol i dai ol bai safa oltaim oltaim.
Harim tok aposel Pol i mekim bilong diskraibim ol dispela kain prisa – em i kisim maus bilong ol wanpela profet bilong ol yet (“wanpela profet bilong ol yet” em i wanpela saveman bilong ol yet na em i mekim sampela trupela tok – em i no wanpela profet bilong God). Lukim lain 12-16….
- ol i pulap long tok giaman, na
- ol i manmeri nogut tru olgeta, na
- ol i tingting tasol long bel bilong ol yet.
Na yumi mas klia olsem, ol i lusim pinis trupela tok bilong God – ol i lusim pinis gutnius i tokaut long God i kisim bek sinmanmeri long feitful wok bilong Jisas long diwai kros tasol – na ol i bilipim na trastim na autim narapela tok. Tok bilong ol i egensim gutnius bilong God long feitful wok bilong Jisas, na long dispela as Taitus i mas stopim ol na ol i no ken i autim tok moa. (Lukim lain 9 wantaim lain 13-14.)
Skelim lain 10 wantaim lain 14. Ol prisa i lusim trupela tok ol i yusim Olpela Testamen bilong sapotim na strongim giaman tok bilong ol. Olpela Testamen em i stori bilong ol Juda, tasol taim ol prisa i tanim tok bilong Olpela Testamen i go long ol narapela samting, orait dispela tok bilong ol i kamap “ol stori i no tru bilong ol Juda”. Long dispela rot ol i lusim pinis trupela Tok bilong God.
Na long P.N.G. i gat ol planti prisa i mekim wankain pasin olsem ol dispela kain prisa. Ol i save kisim ol sampela tok bilong Olpela Testamen na ol i tok, “God i ken i kisim bek sinmanmeri long pasin bilong lukautim Sabat na long pasin bilong lukautim 10-pela Lo.” Na ol sampela prisa long P.N.G. i kisim ol sampela tok bilong Nupela Testamen na ol i tok, “God i ken i kisim bek sinmanmeri long pasin bilong baptais na long pasin bilong Lordsapa na long ol gutpela pasin Jisas i tokim yumi long mekim.”
Planti lotu i save kisim ol sampela tok bilong Baibel na ol i save tanim i go long ol narapela samting na ol i tok, “God i ken i kisim bek sinmanmeri long dispela samting.” Long dispela pasin na long dispela rot ol i lusim trupela tok bilong God na ol i bilipim na trastim na bihainim giaman tok. Na long bihain ol bai bagarap olgeta long dispela giaman tok bilong ol. Long wanem, ol i lusim trupela rot na ol i bihainim giaman rot.
God i kisim bek sinmanmeri long feitful wok bilong Jisas long diwai kros tasol, na Em i no inap kisim bek wanpela manmeri long narapela rot. Nogat. Long feitful wok bilong Jisas tasol. Dispela i trupela tok bilong God na tok i makim ol narapela rot nogat. Lukim tok bilong Jisas (God) yet long Jon 14:6….
6Mi yet Mi rot, na Mi as bilong Tok i tru, na Mi as bilong laip, na i no gat wanpela man inap i go long Papa long narapela rot. Nogat. Long Mi tasol.
Na aposel Pol i skruim tok long Taitus 1:15. “Olgeta samting em i klin bilong ol manmeri i klin long ai bilong God.” Olgeta manmeri i bilipim na trastim God long kisim bek ol long feitful wok bilong Jisas, na ol i bihainim Jisas, orait feitful wok bilong Jisas long diwai kros i mekim ol klin long ai bilong God, na long dispela rot God i kisim bek ol.
Tasol, ol manmeri i lusim dispela trupela tok na ol i bilipim na trastim God long kisim bek ol long ol narapela samting na long ol narapela rot, orait ol i doti yet long ai bilong God – wanpela samting bilong ol i no klin long ai bilong God. Long wanem, feitful wok bilong Jisas tasol i mekim sinmanmeri klin long ai bilong God.
Ol dispela manmeri i ken i tok planti olsem, “Mipela save long God.” Tasol ol i no save long Em. Nogat. Ol i givim baksait long tok bilong Em na ol i makim ol kainkain samting i rot bilong ol. Olsem na laip bilong ol i sting tru long nus bilong God na ol i no fit long mekim wanpela gutpela samting long ai bilong God. Lotu bilong ol na wanwik bung bilong ol na prea bilong ol na gutpela pasin bilong ol, olgeta dispela samting bilong ol i sting tru long nus bilong God na i samting nating olgeta long ai bilong God. (Lukim lain 16.)
Taim wanpela lotu na wanpela misin i lusim trupela gutnius i tokaut long God i kisim bek sinmanmeri long feitful wok bilong Jisas long diwai kros tasol, orait dispela lotu na misin i sting long nus bilong God.
Yumi no ken i tingim olsem ol i orait liklik.
Taim trupela tok i lus, orait olgeta gutpela samting i lus wantaim.
Yumi mas save na yumi mas klia olgeta olsem, taim trupela tok i lus, orait olgeta gutpela samting i lus wantaim. Laip bilong oltaim oltaim i pas wantaim trupela tok, na sapos trupela tok i lus, orait laip i lus wantaim. Na sapos laip long heven i lus, orait olgeta gutpela samting i lus, na hel tasol i stap bilong ol. Harim tok bilong Jisas long Jon 3:36….
36Man i bilip long Pikinini, em i gat laip i stap gut oltaim oltaim. Man i no bihainim tok bilong Pikinini, em i no inap kisim laip. Nogat. Bel hat bilong God i stap long Em.
Na Pikinini (Jisas) i tok pinis olsem, “Mi yet Mi rot, na Mi as bilong Tok i tru, na Mi as bilong laip, na i no gat wanpela man inap i go long Papa long narapela rot. Nogat. Long Mi tasol.”
Nau yumi ken i save long wanem as Pol i mekim strongpela strongpela tok long Taitus. Pol i no tok long liklik samting. Nogat. Em i tok long samting bilong laip na dai bilong manmeri. Manmeri i bilipim na trastim na bihainim trupela tok bai lukim laip bilong oltaim oltaim, na manmeri i bilipim na trastim na bihainim tok i no tru bai lukim hevi na pen na bagarap long hel. Long dispela as Pol i tok strong long Taitus i mas stopim ol prisa i paulim trupela tok bilong God long Baibel.
Ating sampela taim yumi save aigris ol sampela lotu. Ol i gat bikpela haus lotu na ol i wokim ol kainkain program na planti manmeri i pulap long en na ol planti yangpela manmeri i pas wantaim ol. Em olsem na sampela taim yumi ken i tingim olsem, em i wanpela gutpela lotu. Tasol, sapos ol i lusim pinis trupela tok bilong trupela gutnius i tokaut long God i kisim bek sinmanmeri long feitful wok bilong Jisas long diwai kros tasol, na ol i autim na bihainim narapela tok, orait ol i no gutpela lotu, na yumi no ken i aigris long ol. Nogat. Yumi mas sori long ol. Long wanem, manmeri i bilipim na bihainim giaman tok ol i sting long nus bilong God na ol bai lus olgeta.
Na yumi mas tingim olsem, God i bin opim ai na ia na bel bilong yumi na long dispela as yumi save long trupela tok na yumi bilipim na trastim God long kisim bek yumi long feitful wok bilong Jisas, bai yumi ken i holim strong dispela trupela tok na yumi ken i helpim ol narapela manmeri i bilipim na trastim dispela tok tu na kisim laip wantaim yumi. God i givim dispela tok long yumi. Olsem na, yumi mas holimpas na holim strong dispela trupela tok bilong feitful wok bilong Jisas.
Na yumi ken i tok tenkyu long God. Long wanem, i no yumi tasol i bilipim na trastim God long kisim bek yumi long feitful wok bilong Jisas long diwai kros. Nogat. Planti lotu long P.N.G. na long olgeta hap bilong dispela graun i save na i bihainim dispela trupela tok bilong God. Yumi gat planti brata na sista i bilipim na trastim dispela trupela tok wantaim yumi.
Trupela tok bilong God long feitful wok bilong Jisas em i samting bilong laip bilong yumi na bilong femili bilong yumi. Olsem na, i gutpela tru long yumi yet i holimpas na yumi holim strong na yumi ken i givim dispela trupela tok long ol femili long yumi na ol tu ol i ken i lukim laip wantaim yumi.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn